የኢትዮጵያ እግር ኳስ ፌዴሬሽን ፕሬዚዳንታዊ ምርጫ የድምፅ አሰጣጥ ሒደት ውዝግብ አስነሳ
እሁድ ግንቦት 26 ቀን 2010 ዓ.ም. በአፋር ክልል ሰመራ በተካሄደው የኢትዮጵያ እግር ኳስ ፌዴሬሽን ፕሬዚዳንትና የሥራ አስፈጻሚ ኮሚቴ አባላት ምርጫ ከኦሮሚያ ክልል የተወከሉት አቶ ኢሳያስ ጅራ ከፍተኛውን ድምፅ ቢያገኙም፣ በፌዴሬሽኑ መተዳደሪያ ደንብ ምክንያት መራጭ ከሆኑ 145 የጠቅላላ ጉባዔ አባላት ከግማሽ በላይ (50+1) ድምፅ ባለማግኘታቸው ጉባዔው በድጋሚ ምርጫ እንዲያደርግ ተገደደ፡፡አቶ ኢሳያስ 66 ድምፅ አግኝተው የነበረ ሲሆን፣ አቶ ተካ አስፋው 47 ድምፅ አግኝተዋል፡፡ አቶ ጁነዲን ባሻ 28 ድምፅ ሲያገኙ አቶ ተስፋዬ ካህሳይ ደግሞ 3 ድምፅ አግኝተዋል፡፡ከፍተኛ ድምፅ በማግኘታቸው የፌዴሬሽኑ ፕሬዚዳንት እንደሆኑ ተነግሮ የነበረው አቶ ኢሳያስ ከኦሮሚያ ክልል የተወከሉ ስለሆኑ፣ ከኦሮሚያ ክልል ለሥራ አስፈጻሚ ኮሚቴ በእጩነት የቀረቡት አቶ ማል ሁሴንና ኃይሌ ኢቲቻ (ዶ/ር) ከውድድሩ ውጪ ሆነውም ነበር፡፡ ምርጫውም ከሰዓት በኋላ ዘጠኝ ሰዓት እንዲካሄድ ተወስኗል፡፡